<classify> Waziri Mkuu, Kassim Majaliwa amemuagiza Waziri wa Ujenzi, Uchukuzi na Mawasiliano, Isack Kamwelwe aitishe haraka zabuni ya kujenga kivuko chenye uwezo wa kubeba abiria zaidi ya 200 kwa ajili ya wananchi wa Ukerewe.Ametoa agzo hilo kwenye Kijiji cha Bwisya jirani na ilipotokea ajali ya kupinduka kivuko cha Mv Nyerere kilichokuwa na uwezo wa kubeba abiria 100 na tani 25 za mizigo.Kwa mujibu wa taarifa ya Ofisi ya Waziri Mkuu, Majaliwa amesema, Rais John Magufuli ameagiza itangazwe zabuni ya haraka ya kutengeneza kivuko chenye uwezo wa kubeba tani 50 za mizigo na abiria zaidi ya 200.Hili ni agizo la Mheshimiwa Rais, na mimi ninamuagiza Waziri wa Ujenzi,Uchukuzi na Mawasiliano, Mhandisi Isack Kamwelwe aitishe zabuni hiyo haraka sana. Kazi hiyo ifanywe mara moja ili kivuko kipya kiweze kutengenezwa na kusaidia wananchi wa eneo hili kwa haraka,amesema Waziri Mkuu.Ameagiza kivuko kipya kikikamilika kipangiwe ratiba za safari nyingi nyingi zaidi badala ya kwenda mara moja kwa siku ili kuondoa kero inayowakabili wananchi.Waziri Mkuu, pia ameitangaza tume ya kuchunguza ajali ya kupinduka kivuko cha Mv Nyerere na kusababisha vifo vya watu 225.Tume hiyo ina wajumbe saba na itaongozwa na Mkuu wa Majeshi Mstaafu, Jenerali George Waitara. Majaliwa ameiagiza ianze kazi mara moja na ikamilishe kazi hiyo ndani ya mwezi mmoja.Amewataja wajumbe wa tume hiyo kuwa ni Mbunge wa Ukerewe, Joseph Mkundi, Mhandisi Marcelina Magesa, Wakili Julius Kalolona, na Katibu Mkuu wa Umoja wa Wanawake Tanzania UWT, Queen Mlozi. Wengine ni SACP Camillus Wambura na Mkurugenzi wa Idara ya Maafa katika Ofisi ya Waziri Mkuu, Bashiru Taratibu Hussein.Amemwagiza Mkuu wa Majeshi, Jenarali Venance Mabeyo asimamie uundaji wa tume hiyo na kuainisha mahitaji yanayotakiwa haraka na pia afuatilie utekelezaji wake.MV Nyerere ilipinduka saa saba mchana Septemba 20 mwaka huu jirani na mwalo wa Bwisya.Hadi sasa jumla ya watu 41 wameokolewa na wengine 227 wamepoteza maisha baada ya miili mingine mitatu kupatikana leo asubuhiimeeleza taarifa hiyo.  <topic>: kitaifa 